b'\n_START_ARTICLE_\nOtto Helmut Mayerhoffer\n_START_SECTION_\nBiografie\n_START_PARAGRAPH_\nOtto Helmut Mayerhoffer s-a n\xc4\x83scut \xc3\xaen localitatea \xc5\x9aroda din Polonia, aflat\xc4\x83 pe atunci sub ocupa\xc8\x9bie nazist\xc4\x83. Mama sa era de origine polonez\xc4\x83, iar tat\xc4\x83l, de origine austriac\xc4\x83. Familia sa, deportat\xc4\x83 dup\xc4\x83 \xc3\xaencheierea celui de-Al Doilea R\xc4\x83zboi Mondial, s-a stabilit la R\xc4\x83d\xc4\x83u\xc8\x9bi, acolo unde Otto Mayerhoffer a copil\xc4\x83rit \xc8\x99i a urmat cursurile \xc8\x99colii generale \xc8\x99i liceul. A urmat cursurile universitare la Bra\xc8\x99ov, apoi s-a angajat ca inginer la Suceava, unde a primit reparti\xc8\x9bie. A lucrat, timp de c\xc3\xa2\xc8\x9biva ani, la Suceava \xc8\x99i la Roman, dup\xc4\x83 care, \xc3\xaen 1969, s-a stabilit definitiv la Roman. A fost primul primar liber ales al Romanului dup\xc4\x83 1989, \xc3\xaen func\xc8\x9bie \xc3\xaentre anii 1992-1996. A lucrat la Petrotub Roman; urc\xc3\xa2nd toate treptele ierarhice, \xc3\xaencep\xc3\xa2nd de la \xc8\x99ef de sec\xc8\x9bie, a fost director general al Petrotub. De la func\xc8\x9bia de primar, Otto Mayerhoffer s-a \xc3\xaentors tot \xc3\xaen fabrica de \xc8\x9bevi, ca \xc8\x99ef de birou \xc3\xaen cadrul Serviciului Programare, Preg\xc4\x83tire \xc8\x99i Urm\xc4\x83rirea Produc\xc8\x9biei, de unde a ie\xc8\x99it la pensie \xc3\xaen 2003.'